ভারতের সম্ভাব্য একাদশে বুমরাহ-দুবে, অনিশ্চিত হার্দিক!

ওয়েব ডেস্ক : দুবাই আন্তর্জাতিক স্টেডিয়ামে রবিবার এশিয়া কাপ ২০২৫-এর ফাইনালে (Asia Cup Final) মুখোমুখি হচ্ছে ভারত ও পাকিস্তান (India-Pakistan Match)। সূর্যকুমার যাদবের (Suryakumar Yadav) নেতৃত্বে এখনও পর্যন্ত একটি ম্যাচও হারেনি টিম ইন্ডিয়া (Team India)। টানা ছয়টি ম্যাচ জিতে দারুণ আত্মবিশ্বাস নিয়ে ফাইনালে পৌঁছেছেন অভিষেক শর্মারা। ফলে ফাইনাল জিতে ২০২৫ সালের এশিয়া কাপ নিজেদের নামে করতে চাইবে ভারত।

তবে শিরোপা লড়াইয়ের আগে চোটের শঙ্কা ঘিরে ধরেছে দলকে। কারণ শেষ সুপার ফোর ম্যাচে অলরাউন্ডার হার্দিক পাণ্ডিয়া (Hardik Pandya) ও ওপেনার অভিষেক শর্মা (Abhishek Sharma) ক্র্যাম্পে ভুগেছিলেন। ভারতের বোলিং কোচ মরনি মর্কেল জানিয়েছেন, অভিষেক এখন পুরোপুরি সুস্থ হলেও হার্দিকের অবস্থা নিয়ে অনিশ্চয়তা রয়েছে। যদি হার্দিক ফাইনালে খেলতে না পারেন, তবে দলে জায়গা পেতে পারেন তরুণ পেসার অর্শদীপ সিং বা হর্ষিত রানা।

আরও খবর : পাক অধিনায়কের সঙ্গে ফটোশুট করলেন না সূর্যকুমার!

অন্যদিকে ভারতের কাছে বড় ভরসা হল, ফাইনালে একাদশে ফিরছেন টিম ইন্ডিয়ার পেস আক্রমণের অধিনায়ক জসপ্রিত বুমরা (Jasprit Bumrah)। অন্যদিকে সুযোগ পেতে পারেন শিভম দুবেও। ফলে অর্শদীপ ও হর্ষিত বেঞ্চে বসতে পারেন। মূলত পুরো টুর্নামেন্টে ভারতের চারটে জয় এসেছে একই দল নিয়ে। ফাইনালেও সেই ফর্মুলা বজায় রাখার চেষ্টা করবে ভারতীয় টিম ম্যানেজমেন্ট। তবে হার্দিক খেলবেন কি না তা নিয়ে প্রশ্ন রয়েছে।

দেখে নেওয়া যাক ভারতের সম্ভাব্য একাদশ কেমন হতে পারে…

ভারতের সম্ভাব্য একাদশ হিসেবে নাম থাকতে পারেন অভিষেক শর্মা, শুভমন গিল, সূর্যকুমার যাদব (অধিনায়ক), তিলক বর্মা, সঞ্জু স্যামসন (উইকেটকিপার), হার্দিক পাণ্ডিয়া, শিভম দুবে, অক্ষর প্যাটেল, কুলদীপ যাদব, জসপ্রিত বুমরা এবং বরুণ চক্রবর্তীর। হার্দিক যদি শেষ পর্যন্ত খেলতে না পারেন, তবে তার জায়গা নিতে পারেন অর্শদীপ সিং বা হর্ষিত রানা।